|  Korėjiečiai |
| --- |
| Korėjietės tradiciniais rūbaisKorėjietės tradiciniais rūbais |
| Gyventojų skaičius | apie 79 milijonai |
| Populiacija šalyse | Pietų Korėja Pietų Korėja: 50 000 000 (2010 m.) 
Šiaurės Korėja Šiaurės Korėja: 22 665 345 (2009 m.)  
Kinijos LR Kinija: 2 336 771 
Jungtinės Amerikos Valstijos JAV: 2 102 283 
Japonija Japonija: 912 770 
Kanada Kanada: 223 322 
Rusija Rusija: 222 027 
Uzbekija Uzbekistanas: 175 939  |
| Kalba (-os) | korėjiečių kalbą vartoja 78 mln. |
| Religijos | budizmas, krikščionybė, cheondoizmas, konfucianizmas</ref> |
| Giminingos etninės grupės | Altajaus tautos? |

**Korėjiečiai** – Rytų Azijos tauta, daugiausiai gyvenanti Šiaurės ir Pietų Korėjoje bei kalbanti korėjiečių kalba. Pasaulyje save prie korėjiečių priskiria apie 79 mln. žmonių.

Pavadinimai
-----------

Pietų Korėjoje korėjiečius vadina *Han-gug-in* (kor. 한국인) (neoficialiai *Han-guk saram* (kor. 한국 사람)), o išeivius – *han-gug-in* (kor. 한국인). Šiaurės Korėjoje korėjiečiai vadinami *Chosŏn-in* (kor. 조선인) arba *Chosŏn saram* (kor. 조선 사람).

Kilmė
-----

Manoma, kad korėjiečiai kilo iš Altajaus ar proaltajaus kalbas vartojančių genčių, kurios į Korėją atsikėlė iš Centrinio Sibiro pietinės dalies. Šie duomenys sutampa ir su palyginamaisiais genetiniais tyrimais, kurie teigia, jog korėjiečiai yra itin artimi Centrinės Azijos mongolams bei turi daug panašumų su japonais.

Istorija
--------

*Pagrindinis straipsnis – Korėjos istorija*.
Archeologiniai kasinėjimai rodo, jog Korėjos pusiasalio teritorijoje žmonės gyveno jau paleolito laikotarpiu, nuo maždaug 500 000 m. pr. m. e. Pirmieji ženklai apie išskirtinę korėjiečių kultūrą atrandami pradedant 6000 m. pr. m. e. – to meto keramikos dirbiniai nors ir yra panašūs į randamus aplinkiniuose regionuose (Japonijoje bei Kinijoje), tačiau turi daug vietinio savitumo.

Iki 2000 m. pr. m. e. vietiniai gyventojai daugiausiai vertėsi medžiokle, žvejyba ir rankiojimu, o vėliau vis labiau perėjo prie žemdirbystės. Pagrindiniu maistiniu augalu iš pradžių buvo soros, vėliau, apie 1000 m. pr. m. e. jas beveik visiškai pakeičia ryžiai. Taip pat auginamos kiaulės ir jaučiai, tačiau žvejyba išlieka stipri. Apie 800–700 m. pr. m. e. regione gana greitai išpopuliarėja bronziniai įrankiai, o 300 m. pr. m. e. – geležiniai. Manoma, jog šie dirbiniai ir gamybos technologija atkeliavo iš Kinijos, kas įrodo nemažą jos įtaką regiono vystymuisi. Tuo pačiu aptinkama įrodymų, jog bendrauta ir su Mandžiūrijos bei šiaurinės Kiūšiū gyventojais, kurie įtakojo megalitų statybą.

Iki maždaug 1000 m. pr. m. e. korėjiečių protėviai gyveno nedidelėmis bendruomenėmis. Vėliau pradedamos formuoti pirmosios politinės sąjungos. Nors kai kuriose Korėjos istorijos versijose teigiama, jog pirmoji valstybė buvo įkurta 2333 m. pr. m. e. kiti įrodymai teigia, jog tai įvyko daug vėliau – 109 m. pr. m. e. Nuo tada iki šių dienų korėjiečiai beveik visą laiką išlaikė savo valstybingumą, tačiau patyrė nemažą Kinijos ir Japonijos įtaką.

Šiuo metu korėjiečių tauta yra padalinta tarp Šiaurės ir Pietų Korėjos valstybių.

Kalba
-----

*Pagrindinis straipsnis – Korėjiečių kalba*.
Didžioji dauguma korėjiečių kalba korėjietiškai. Ši kalba laikoma izoliuota, tačiau kartais priskiriama ir prie Altajaus kalbų grupės. Kaip raštas daugiausiai naudojama hangul (kor. 한글) abėcėlė. Kartais pasitelkiami ir kiniški rašmenys, ypač Pietų Korėjoje.

Religija
--------

Priklausomai nuo istorinio laikotarpio, korėjiečių tarpe buvo arba yra paplitusios šios religijos: šamanizmas, konfucianizmas, budizmas, daoizmas, čeondoizmas, krikščionybė ir islamas. Pagal 2005 metų duomenis, 46 % Pietų Korėjos gyventojų teigė neišpažįstantys jokios religijos, 29,2 % save priskyrė prie krikščionių (iš kurių 18,3 % buvo protestantai ir 10,9 % – katalikai), o 22,8 % – prie budistų. Nėra tiksliai žinoma, kokia tikinčiųjų padėtis Šiaurės Korėjoje. Manoma, jog valdžia palaiko nedideles tam tikrų religijų bendruomenes, kad sudarytų tikėjimo laisvės įspūdį, tačiau oficialiai diegiama savita mitologija ir asmenybės kultas.

Kultūra
-------

*Pagrindinis straipsnis – Korėjos kultūra*.
Ilga Korėjos istorija suformavo išskirtinę kultūrą, kurioje galima atrasti nemažai Kinijos, Japonijos, o pastaruoju metu ir Vakarų kultūros įtakų. Nors politinis Šiaurės ir Pietų Korėjos atsiskyrimas lėmė atskirą šalių kultūrinį vystymąsi, tradicinė kultūra išlieka bendra. Šiuolaikinė XXI a. Pietų Korėjos kultūra vadinama hallyu (kor. 한류) terminu.

### Muzika

Tradicinę korėjiečių muziką galima suskirstyti į dvi pagrindines kryptis: liaudies ir aukštuomenės. Pirmajai kategorijai priklauso tokie stiliai kaip *pansori* (kor. 판소리) (vokalisto ir būgnininko duetas), *pungmul* (kor. 풍물) (dideli atlikėjų ansambliai) ir *sanjo* (kor. 산조) (instrumentinė muzika), kurie buvo populiarūs tarp paprastų žmonių. Aukštuomenės tarpe vyravo *aak* (kor. 아악), *dangak* (kor. 당악) ir *hyangak* (kor. 향악) žanrai. Pirmi du šiuo metu yra atliekami gana retai, išlikę vos keli jiems priklausančių kūrinių pavyzdžiai. Korėjiečiai taip pat turi nemažą tradicinių styginių, pučiamųjų ir mušamųjų muzikos instrumentų įvairovę.

### Apranga

*Pagrindinis straipsnis – Hanbok*.
Moteris vilkinti *jeogori* ir *chima*
Tradiciniai korėjietiški rūbai Pietų Korėjoje vadinami *hanbok* (kor. 한복), o Šiaurės Korėjoje – *choson ot* (kor. 조선옷). Tai iš esmės yra supaprastinta formali viduriniosios klasės apranga iš vėlesniojo Čioson laikotarpio. Joje išlaikyti kai kurie senieji aprangos bruožai: viršutiniai rūbai su atviru surišamu priekiu, nenaudojamos sagos, mažai papuošimų. Rūbai gana laisvi, gerai apsaugantys tiek nuo karščio, tiek ir nuo šalčio. Iki XIV a. audiniai buvo daromi iš kanapių, linų pluošto arba šilko. Vėliau išpopuliarėja medvilnė. Kailis ar plunksnos buvo naudojamos retai.

Tipinį moters kostiumą sudaro plonos kelnės (*baji*, kor. 바지), vieneri ar dveji sijonai (*chima*, kor. 치마), trumpas švarkas (*jeogori*, kor. 저고리), trumpos kojinės (*boson*, kor. 버선) ir įsispiriami batai (*sin*, kor. 신). Taip pat gali būti vilkimas ilgas apsiaustas (*turumagi*, kor. 두루마기). Vyrų apranga skiriasi tik sijono nebuvimu ir platesnėmis kelnėmis, kurios prilaikomos medžiaginiu diržu. Vyriškas švarkas paprastai būna ilgesnis nei moteriškas.

Šventiniai rūbai būna spalvingesni ir puošnesni. Vestuviniai bei gedulo rūbai yra labai paveikti Kinijos tradicijų ir konfucionizmo.

Šiuo metu korėjiečiai daugiausiai dėvi vakarietiško stiliaus rūbus, tačiau tradiciniai kostiumai išlieka populiarūs per šventes ar kitas ypatingas progas.

### Maistas

*Pagrindinis straipsnis – Korėjietiška virtuvė*.
Korėjietiškas pietų stalas su virtais ryžiais, sriuba, padažais ir didele *banchan* įvairove.
Ankstyvuoju laikotarpiu pagrindinis maistas buvo gaminamas daugiausiai iš laukinių augalų ir grybų, rečiau iš žuvies ir medžiojamų gyvūnų mėsos. Dalis šiandieninėje virtuvėje populiarių augalų, kaip kad ryžiai, sezamai, česnakai, svogūnai, imbieras, žirniai, kviečiai ir kt. atkeliavo iš kitų šalių. Tuo tarpu soros, grikiai, sojos pupelės ir kai kurie vaisiai, manoma, yra vietiniai. Iš mėsos valgoma vištiena, kiauliena, jautiena, rečiau aviena, ožkiena ir šuniena. Populiarūs jūros dumbliai. Maisto paruošime tradiciškai plačiausiai naudojamas troškinimas, virimas, džiovinimas ir fermentavimas. Kepimas krosnyse tapo populiarus tik vėliau. Iki XX a. nebuvo vartojami pieno produktai.

Tradiciniai korėjietiški pietūs susideda iš dubenėlio virtų grūdų (*bap*, kor. 밥), sriubos ir kelių mažų porcijų skirtingų daržovių ar mėsos patiekalų (*banchan*, kor. 반찬), tarp kurių paprastai visada būna marinuotų daržovių (*kimchi*, kor. 김치). Naudojami įvairūs padažai. Taip pat egzistuoja taip vadinami *yori* (kor. 요리) – patiekalai, kurie valgomi kaip atskiras valgis. Populiariausi yra *gimbab* (kor. 김밥) – daržovės, mėsa ir ryžiai įvynioti į jūros dumblius; *bulgogi* (kor. 불고기) – kepta mėsa; *bibimbab* (kor. 비빔밥) – daržovių ir mėsos troškinys; ir kt. Saldūs valgiai gaminami naudojant ryžius, vaisius ir medų.

Korėjoje stiprios vegetariško maisto tradicijos, kurias lemia budizmo populiarumas.

Šiuo metu korėjiečių mitybos įpročiai patiria stiprią kitų šalių įtaką, tačiau tradicinė virtuvė išlieka gana populiari.

### Architektūra

Korėjietiška architektūra turi daug kitoms Rytų Azijos šalims būdingų bruožų: pagrindinės statybinės medžiagos yra mediena ir akmuo; stogas dengiamas molio čerpėmis; vidinės pertvaros daromos iš plonų popierinių sienų; naudojamos stumdomos durys; svarbūs pastatai pakeliami virš žemės ir apsupami gynybine siena; bei kt.

Naujoji korėjietiška architektūra naudoja tiek tradicines formas bei stilius, tiek vakarietiškus, tiek abiejų mišinį.

Diaspora
--------

Šiuo metu apie 7 mln. korėjiečių gyvena už Šiaurės ir Pietų Korėjos ribų. Penkios šalys su didžiausia korėjiečių diaspora yra Kinija (2,3 mln.), JAV (2,1 mln.), Japonija (0,9 mln.), Kanada (0,2 mln.) ir Rusija (0,2 mln.).

Žymesni emigraciniai procesai Korėjoje prasidėjo XIX a. paskutiniais dešimtmečiais ir ypač įsibėgėjo pirmojoje XX a. pusėje. Iš pradžių gyventojų judėjimas vyko trimis pagrindinėmis kryptimis: į Kiniją, Rusiją ir Japoniją. Emigracija į Kiniją koncentravosi pasienyje esančiose prefektūrose, iš kurių populiariausia buvo Janbianas. 1931 m. ten gyveno apie 900 000 korėjiečių, o po dešimtmečio, gyventojų persikėlimą skatinant Japonijai, jau beveik 2 mln. Rusijos atveju taip pat buvo keliamasi į pasienio teritorijas ir XX a. pradžioje jose gyveno virš 200 000 korėjiečių. 1937 m. sovietinės valdžios pavedimu buvo įvykdytos masinės korėjiečių deportacijos į Centrinę Aziją, daugiausiai į Kazachstaną ir Uzbekistaną, kas paaiškina gana didelių korėjiečių bendruomenių egzistavimą šiose šalyse. Emigracija į Japoniją prasidėjo kiek vėliau nei į Kiniją ar Rusiją bei pasižymėjo tuo, jog buvo iš dalies vykdoma prievarta: po 1910 m. okupacijos korėjiečiai būdavo perkeliami į Japoniją kaip pigi darbo jėga. Tokį likimą patyrė virš 1 mln. žmonių. Po Antrojo pasaulinio karo dalis jų grįžo atgal, tačiau lig šiol Japonijoje yra išlikusi žymi korėjiečių bendruomenė.

Didelę diasporą turinčios JAV ir Kanada populiariu migracijų tašku tapo tik po 1965 metų, tačiau dėl sparčių persikėlimo tempų šiuo metu šiose šalyse gyvena itin didelis korėjiečių skaičius.

Kita informacija
----------------

* Korėja
* Pietų Korėja
* Šiaurės Korėja
* Korėjos kultūra
* Korėjietiška virtuvė
* Pietų Korėjos demografija

Išnašos
-------

1. ↑  Korea's Population Exceeds 50 Million, The Chosun Ilbo, 2010-10-14
2. 1 2  CIA Factbook - North Korea Archyvuota kopija 2015-08-12 iš Wayback Machine projekto.
3. 1 2 3 4 5 6  Pietų Korėjos Užsienio reikalų ir prekybos ministerijos 2009 metų duomenys
4. ↑  Korean ethnologue 2007-04-20
5. ↑  CIA Factbook - South Korea Archyvuota kopija 2015-07-03 iš Wayback Machine projekto.
6. ↑  Sarah M. Nelson, The Archaeology of Korea, *Cambridge University Press*, 1993 m. 6 psl.
7. ↑  Korean people(한민족)
8. ↑  Korean people(한민족) Archyvuota kopija 2013-03-29 iš Wayback Machine projekto.
9. ↑  *The Rise of Civilization in East Asia: the Archaeology of China, Korea and Japan*, pp. 165
10. ↑  Saha N, Tay JS. *Origin of the Koreans: a population genetic study*
11. ↑  Michael J. Seth. A concise history of Korea: from the neolithic period through the nineteenth century. Rowman & Littlefield, 2006. 11 – 16 psl.
12. ↑   International Religious Freedom Report 2008, Republic Of Korea
13. ↑   International Religious Freedom Report 2008, Democratic People’s Republic of Korea
14. ↑  Donald N. Clark. Culture and customs of Korea. Greenwood Publishing Group, 2000
15. ↑  Richard Rutt, James Hoare. Korea: a historical and cultural dictionary. Routledge, 1999. 106 psl.
16. ↑  Richard Rutt, James Hoare. Korea: a historical and cultural dictionary. Routledge, 1999. 132 psl.
17. ↑  Richard Rutt, James Hoare. Korea: a historical and cultural dictionary. Routledge, 1999. 16 psl.
18. ↑  Charles K. Armstrong. The Koreas. CRC Press, 2007. 89-100 psl.
19. ↑  Melvin Ember. Encyclopedia of diasporas: immigrant and refugee cultures around the world, Volume 1. Springer, 2004. Psl.356-359